MITTETULUNDUSÜHINGU HÄÄDEMEESTE KESKKOOLI VILISTLASKOGU

PÕHIKIRI

I. NIMI JA AADRESS

1.1. Vilistlaskogu ametlik nimi on Häädemeeste Keskkooli Vilistlaskogu.

1.2. Vilistlaskogu asukohaks on Häädemeeste.

1.3. Vilistlaskogu on asutatud Häädemeestel 4.juunil 2024. aastal.

II .VILISTLASKOGU TEGEVUSE EESMÄRK JA ÜLESANDED

2.1. Vilistlaskogu on kasumit mittetaotlev ja liikmete omavalitsuse alusel avalikes

huvides tegutsev isikute vabatahtlik ühendus.

2.2. Vilistlaskogu eesmärgiks on Häädemeeste Keskkooli (edaspidi: kooli) vilistlaste

koondamine, kooli arengu ja oluliste tegevuste toetamine, kooli traditsioonide ja

vaimsuse kandmine ning propageerimine. Vilistlaskogu eesmärgiks on ka kaasa aidata

kooli strateegilise rolli esiletoomisele, tugevdamisele ja realiseerimisele, edendamaks

Häädemeeste piirkonda.

2.3. Oma eesmärgi saavutamiseks vilistlaskogu:

2.3.1. osaleb kooliga seotud ürituste korraldamises ja toetab neid, sealhulgas aitab kaasa kooli tähtsündmuste ettevalmistamisel ja läbiviimisel, korraldab koos kooli juhtkonnaga vilistlaspäevi ja vilistlaste kohtumisi õpilastega;

2.3.2. osaleb oma esindaja kaudu kooli hoolekogu töös;

2.3.3. osaleb õpetajate ja õpilaste täienduskoolituse korraldamisel, vahendades seejuures vilistlaskogu liikmete kompetentsi;

2.3.4. aitab kaasa kooli ajaloomaterjali kogumisele ja uurimisele;

2.3.5. aitab kaasa põhikirja eesmärke teenivate trükiste väljaandmisele ja nende

levitamisele;

2.3.6. aitab kaasa kooli ja vilistlaskogu tegevuste meediakajastusele, sealhulgas

sotsiaalmeedia vahenditega;

2.3.7.võtab vastu annetusi organisatsioonidelt ja üksikisikutelt ning aitab koolil taotleda

projekte ning toetusi kooli tegevuste ja materiaal-tehnilise baasi täiustamiseks;

2.3.8. annab välja stipendiume ning preemiaid.

2.4. Vilistlaskogu on eraõiguslik juriidiline isik. Tal on oma põhitegevuse korraldamiseks

vajalik pangaarve, iseseisev bilanss.

2.5. Vilistlaskogu juhindub oma tegevuses mittetulundusühingute seadusest, teistest Eesti

Vabariigi seadustest ja muudest õigusaktidest ning käesolevast põhikirjast.

2.6. Vilistlaskogu ei kanna varalist vastutust oma liikmete kohustuste eest, samuti ei

kanna vilistlaskogu liikmed varalist vastutust vilistlaskogu kohustuste eest.

III. VILISTLASKOGU VARA

3.1. Vilistlaskogu vara tekib:

3.1.1. liikmete iga-aastastest liikmemaksudest;

3.1.2. varalistest annetustest ja toetustest;

3.1.3. tulust, mis saadakse vilistlaskogu põhikirjaliste eesmärkide kohasest tegevusest.

3.2. Vilistlaskogu varasid kasutatakse tema põhikirjaliste eesmärkide saavutamiseks.

3.3. Vilistlaskogu varasid kasutab ja käsutab vilistlaskogu juhatus.

IV. VILISTLASKOGU LIIKMED

4.1. Vilistlaskogu liikmeks võib astuda iga isik, kes on õppinud Häädemeeste Keskkoolis.

4.2. Vilistlaskogu liikmeks võib astuda ka isik, kes on kooli tegevusele tõhusalt kaasa

aidanud või kooliga lähedalt seotud ja kes tunnistab vilistlaskogu põhikirja ja tasub

liikmemaksu.

4.3. Vilistlaskogu auliikmeks võib nimetada vilistlaskogu liikme, kellel on silmapaistvaid

teeneid ja saavutusi kooli vilistlaskogu ja üldsuse ees.

4.4. Vilistlaskogu liikmeks võetakse ja liikmete hulgast võib lahkuda isikliku kirjaliku

(ka elektroonilise) sooviavalduse alusel. Liikmeks vastuvõtmise ja sealt väljaarvamise

otsustab vilistlaskogu juhatus.

4.5. Liikme võib vilistlaskogust välja arvata vilistlaskogu ja kooli maine olulisel määral kahjustamise tõttu.

V. VILISTLASKOGU LIIKMETE ÕIGUSED JA KOHUSTUSED

5.1. Vilistlaskogu liikmel on õigus:

5.1.1. osaleda vilistlaskogu tegevuses, võtta osa vilistlaskogu koosolekutest ja muudest

ühisüritustest;

5.1.2. saada teavet vilistlaskogu koosolekute päevakorda võetud küsimuste kohta;

5.1.3. saada teavet vilistlaskogu tegevuse kohta ning teha ettepanekuid vilistlaskogu

tegevuse korraldamiseks;

5.1.4. olla valitud vilistlaskogu esindus- või kontrollorganitesse.

5.2. Vilistlaskogu esindus- ja kontrollorganitesse võib valida vilistlaskogu liikmeid, kes

osalevad aktiivselt vilistlaskogu töös, täidavad vilistlaskogu põhikirja sätteid,

vilistlaskogu juhtorganite otsuseid..

5.3. Vilistlaskogu liikmele võib panna täiendavaid kohustusi ainult tema nõusolekul.

VI. VILISTLASKOGU JUHTORGANID

6.1. Vilistlaskogu kõrgeim juhtorgan on vilistlaskogu üldkogu.

6.2. Üldkogu peab igal aastal aastakoosoleku ja vajadusel teisi koosolekuid. Koosoleku

toimumise ajast, kohast ja päevakorrast informeeritakse vilistlaskogu liikmeid

kooli kodulehel ja sotsiaalmeedia kanalite kaudu. Üldkogu koosolekute kokkukutsumist ja

seal vastuvõetud otsuseid puudutav teave tehakse teatavaks internetis kooli

koduleheküljel.

6.3. Vilistlaskogu 1/5 liikmete nõudmisel või muudel erakorralistel juhtudel kutsutakse

kokku erakorraline vilistlaskogu üldkogu.

6.4. Üldkogu kutsub kokku vilistlaskogu juhatus.

6.5. Üldkogul osalevad vilistlaskogu liikmed.

6.6. Üldkogu otsused võetakse vastu üldkogul osalevate vilistlaskogu liikmete poolthäälte enamusega, v.a. põhikirja muutmine ja täiendamine ning vilistlaskogu reorganiseerimine ja tegevuse lõpetamine, mille poolt peab hääletama 2/3 vilistlaskogu liikmetest.

6.7. Vilistlaskogu üldkogu:

6.7.1. kinnitab vilistlaskogu põhikirja ja teeb sellesse muudatusi ja täiendusi;

6.7.2. määrab kaheks aastaks liikmete hulgast vilistlaskogu juhatuse;

6.7.3. valib kaheks aastaks 3-liikmelise revisjonikomisjoni, kes kontrollib vähemalt korra

aastas vilistlaskogu majandustegevust, koostab tulemuste kohta aruande ja esitab selle

tulemused üldkogule;

6.7.4. arutab läbi ja kinnitab juhatuse ja revisjoni aruanded;

6.7.5. kinnitab vilistlaskogu tegevuskava ja eelarve, sealhulgas liikmemaksu suuruse ja majandusaasta aruande;

6.7.6. valib vilistlaskogu auliikmed.

6.8. Vilistlaskogu juhtorganiks on juhatus, kes esindab vilistlaskogu, juhib ja korraldab

vilistlaskogu tegevust üldkogu koosolekute vahelisel ajal vastavalt üldkogu otsustele ning

esitab üldkogule kinnitamiseks vilistlaskogu raamatupidamise aastaaruande ja

tegevusaruande.

6.9. Juhatus valitakse üldkogu poolt kaheks aastaks. Juhatuses on vähemalt kolm ja mitte rohkem kui seitse liiget. Juhatuse liikmeid võib juhatuse volituste kehtivuse ajal üldkogu otsusega tagasi kutsuda.

6.10. Vilistlaskogu juhatusse kuulub ka kooli direktor.

6.11. Oma ülesannete täitmiseks juhatus:

6.11.1. valib juhatuse esimehe ja aseesimehe;

6.11.2. kutsub kokku üldkogu, teatades sellest ette vähemalt kaks nädalat;

6.11.2. peab koosolekuid vastavalt vajadusele;

6.11.3. korraldab vilistlaskogu asjaajamist ja tegevust, peab liikmete arvestust;

6.11.4. korraldab vilistlaskogu majandustegevust, otsustab lepingute sõlmimise ja tööjõu

palkamise;

6.11.5. annab üldkogule oma tegevusest aru;

6.11.6. teeb üldkogule ettepanekuid liikmete iga-aastase liikmemaksu suuruse ja

maksmise korra osas.

6.12. Juhatuse koosoleku kutsub kokku esimees, esimehe äraoleku puhul aseesimees.

Juhatuse koosolekust koos selle päevakorraga teatatakse juhatuse liikmetele elektronkirjaga vähemalt 5 päeva ette.

6.13.Juhatuse koosolekuid juhatab esimees, aseesimees või esimehe poolt nimetatud üks juhatuse liige. Juhatuse koosolek on otsustusvõimeline, kui kohal on vähemalt 2/3 juhatuse koosseisust, sealhulgas esimees või aseesimees.

6.14. Juhatuse otsuse langetamiseks on vajalik kohalolijate poolthäälteenamus, häälte

võrdsuse korral on otsustav koosoleku juhataja hääl.

6.15. Vilistlaskogu asutajate poolt määratud juhatuse liikmed esindavad vilistlaskogu

seaduse alusel ilma erilise volikirjata, juhatuse esimehel ja aseesimehel on vilistlaskogu

ametlikele dokumentidele allakirjutamise õigus kuni uue juhatuse valimiseni esimesel

üldkogul.

6.16. Vilistlaskogu juhatuse esimehe pädevuses on:

6.16.1. juhatuse töö ning juhatuse liikmete tööjaotuse korraldamine;

6.16.2. üldkogu ja juhatuse otsuste täitmise korraldamine;

6.16.3. vilistlaskogu üldkogu juhatamine;

6.16.4. juhatuse koosolekute päevakorra koostamine;

6.16.5. vilistlaskogu esindamine.

6.17. Vilistlaskogu juhatuse esimehe äraolekul täidab tema kohuseid juhatuse aseesimees

või juhatuse otsusel üks juhatuse liikmetest.

VII. ARUANDLUS

7.1. Vilistlaskogu aruandeaastaks on kalendriaasta.

7.2. Vilistlaskogu juhatus korraldab vilistlaskogu raamatupidamist vastavalt

raamatupidamise seadusele.

7.3. Vilistlaskogu üldkogu poolt valitud revisjonikomisjonil on õigus tutvuda kõigi

vilistlaskogu majandustegevust kajastavate dokumentidega ja revideerimise tulemuste

põhjal teha vilistlaskogu juhatusele ettekirjutusi.

VIII. PÕHIKIRJA MUUTMINE JA TÄIENDAMINE

8.1. Põhikirja muutmise ja täiendamise õigus on vilistlaskogu üldkogul.

8.2. Põhikirja muutmise algatamiseks on vajalik vähemalt 1/10 vilistlaskogu liikmete

taotlus.

8.2. Ettepanekud põhikirja muutmiseks või täiendamiseks peavad olema põhjendatud ja

esitatud juhatusele vähemalt üks kuu enne vilistlaskogu üldkogu toimumist.

8.3. Põhikirja täiendamiseks või muutmiseks on vajalik 2/3 vilistlaskogu liikmete

nõusolek.

IX. VILISTLASKOGU REORGANISEERIMINE JA TEGEVUSE LÕPETAMINE

9.1. Vilistlaskogu reorganiseeritakse ja tema tegevus lõpetatakse vilistlaskogu üldkogu

otsuse alusel ning seaduses ettenähtud alustel ja korras.

9.2. Reorganiseerimiseks ja tegevuse lõpetamiseks on vajalik 2/3 vilistlaskogu liikmete

nõusolek.

9.3. Vilistlaskogu tegevuse lõpetamiseks määratakse vilistlaskogu üldkogu otsuse alusel

likvideerimiskomisjon, kes realiseerib vilistlaskogu järelejäänud vara ja rahuldab sellest

saadud vahenditest võlausaldajate nõuded.

9.4. Pärast võlausaldajate nõuete rahuldamist antakse allesjäänud vara üle koolile.

Põhikiri on kinnitatud Häädemeeste Keskkooli Vilistlaskogu asutajate poolt

asutamiskoosolekul Häädemeestel 4.juunil 2024.aastal asutamislepingu lisana.